
EUROOPAN PARLAMENTIN PÄÄTÖSLAUSELMAESITYS
yhteisen ulko- ja turvallisuuspolitiikan täytäntöönpanosta – vuosikertomus 2024
(2024/0000(INI))
Euroopan parlamentti, joka
–	ottaa huomioon Euroopan unionista tehdyn sopimuksen (SEU) ja erityisesti sen 14, 16, 21, 24, 36 ja 41 artiklan,
–	ottaa huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16. joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen[footnoteRef:1], [1:  EUVL L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	ottaa huomioon komission varapuheenjohtajan / unionin ulkoasioiden ja turvallisuuspolitiikan korkean edustajan 20. kesäkuuta 2024 julkaiseman selvityksen yhteisestä ulko- ja turvallisuuspolitiikasta ja EU:n prioriteeteista vuonna 2024,
–	ottaa huomioon Eurooppa-neuvoston 21. maaliskuuta 2022 hyväksymän asiakirjan ”Turvallisuus- ja puolustusalan strateginen kompassi – Euroopan unioni, joka suojaa kansalaisiaan, arvojaan ja etujaan sekä edistää kansainvälistä rauhaa ja turvallisuutta”,
–	ottaa huomioon 22. maaliskuuta 2024, 18. huhtikuuta 2024 ja 27. kesäkuuta 2024 annetut Eurooppa-neuvoston päätelmät,
–	ottaa huomioon ulkoasioiden neuvoston 18. maaliskuuta, 22. huhtikuuta, 24. toukokuuta, 24. kesäkuuta ja 22. heinäkuuta esittämät päätelmät,
–	ottaa huomioon Euroopan rauhanrahaston perustamisesta ja päätöksen (YUTP) 2015/528 kumoamisesta 22. maaliskuuta 2021 annetun neuvoston päätöksen (YUTP) 2021/509[footnoteRef:2], [2:  EUVL L 102, 24.3.2021, s. 14, ELI: http://data.europa.eu/eli/dec/2021/509/2024-03-18.] 

–	ottaa huomioon työjärjestyksen 55 artiklan,
–	ottaa huomioon ulkoasiainvaliokunnan mietinnön (A10‑0000/2024),
A.	ottaa huomioon, että geopoliittisen muutoksen tahti on kiivas ja että yksin tai yhdessä toimivat autokraattiset toimijat pyrkivät heikentämään sääntöpohjaista kansainvälistä järjestystä ja sen hyväksi toimivia monenvälisiä järjestöjä; ottaa huomioon, että konflikteja on yhä enemmän ja voimankäyttö on normalisoitumassa sekä valtioiden että valtiosta riippumattomien toimijoiden käyttämänä keinona pyrkiä poliittisiin tavoitteisiin;
B.	ottaa huomioon, että geopoliittinen konteksti, jossa EU toimii, on korostanut tarvetta toteuttaa kunnianhimoisempia, uskottavampia ja yhtenäisempiä EU:n toimia maailmanlaajuisesti ja jäsenvaltioiden on osoitettava vaadittavaa poliittista tahtoa, jotta yhteinen ulko- ja turvallisuuspolitiikka (YUTP) voidaan määritellä uudelleen täysimittaiseksi eurooppalaiseksi politiikaksi; ottaa huomioon, että EU:n olisi noudatettava ulkoisessa toiminnassaan SEU-sopimuksen 2 artiklassa, 3 artiklan 5 kohdassa ja 21 artiklassa vahvistettuja arvoja ja periaatteita, jotka ovat innoittaneet EU:n omaa perustamista, kehittämistä ja laajentumista; katsoo, että EU:n olisi näin ollen puolustettava paitsi vapautta ja demokraattisia normeja kaikkialla maailmassa myös ihmisoikeuksien yleismaailmallisuutta;
C.	toteaa, että tässä mietinnössä tarkastellaan ensin varapuheenjohtajan / korkean edustajan vuotuista selvitystä yhteisestä ulko- ja turvallisuuspolitiikasta ja sen jälkeen täydennetään sitä parlamentin kannoilla YUTP:n tavoitteisiin vuonna 2025; ottaa huomioon, että näin ollen mietinnössä käsitellään erityisesti 1) Venäjän Ukrainaa vastaan käymän hyökkäyssodan maailmanlaajuisia seurauksia, 2) konfliktia ja rauhaa Lähi-idässä 3) yhteistyötä samanmielisten kumppaneiden kanssa ja 4) EU:n ulkopuolella harjoitettavan toiminnan yleistä näkyvyyttä; ottaa huomioon, että tulevaisuuteen suuntaavaa parlamentin YUTP-kantaa korostavat viime kädessä myös seuraavaa monivuotista rahoituskehystä ja monivuotisen rahoituskehyksen parlamentaarista valvontaa koskevat keskeiset vaatimukset;
D.	ottaa huomioon, että Euroopan parlamentti harjoittaa poliittista valvontaa ja kuulemista YUTP:n alalla; ottaa huomioon, että se hoitaa talousarviotehtävää tällä toimintapolitiikan alalla yhdessä neuvoston kanssa, lukuun ottamatta tapauksia, joissa neuvosto päättää yksimielisesti, että näistä menoista vastaavat jäsenvaltiot; katsoo, että Euroopan parlamentin on käytettävä kaikkia toimivaltuuksiaan maksimaalisesti YUTP:n demokraattisen legitimiteetin vahvistamiseksi; katsoo, että muiden toimielinten on mukautettava Euroopan parlamentin kanssa tekemäänsä yhteistyötä tämän mukaisesti;
[bookmark: _Hlk144544239][bookmark: _Hlk179196202]I. Varapuheenjohtajan / korkean edustajan vuotuinen selvitys 2024
1.	panee merkille, että selvitys toimitettiin Euroopan parlamentille 20. kesäkuuta 2024; muistuttaa, että selvityksen on tarkoitus olla luonteeltaan tulevaisuuteen suuntautuva; esittää jäljempänä huomioita useista kehityssuunnista, joita varapuheenjohtaja / korkea edustaja painotti selvityksessään;
2.	pitää myönteisinä erityisesti seuraavia seikkoja:
–	unionin säännöstön analyyttisen tarkastelun saattaminen onnistuneesti päätökseen Albanian osalta vuoden 2023 lopussa; toistaa kehotuksen aloittaa neuvottelujen seuraava vaihe viipymättä; korostaa tarvetta tehostaa edelleen uudistuksia perusasioihin liittyvien puutteiden korjaamiseksi;
–	liittymisneuvottelujen aloittaminen Bosnia ja Hertsegovinan kanssa; kannustaa viranomaisia toteuttamaan kaikki asiaankuuluvat 12. lokakuuta 2022 annetussa komission suosituksessa esitetyt toimet; pitää valitettavana Serbitasavallan johdon toistuvaa provosoivaa retoriikkaa sekä separatistista lainsäädäntöä ja politiikkaa ja muistuttaa tässä yhteydessä, että EUFOR Althea -operaation näkyvä läsnäolo on tärkeää;
–	edistyminen Belgradin ja Pristinan välisessä vuoropuhelussa erityisesti vapaan liikkuvuuden ja energian aloilla; pitää valitettavana, että suhteiden normalisoinnin täytäntöönpanossa ei ole edistytty, ja kehottaa toteuttamaan toimia ja luomaan valmiudet suhteiden normalisoimiseksi ja EU:n tukeman vuoropuhelun kehittämiseksi;
–	Montenegron edistyminen EU:n säännöstön lukuja 23 ja 24 koskevien välitavoitteiden saavuttamisessa; kannustaa maata jatkamaan edistymistä EU:hun liittyvissä uudistuksissa ja panemaan ne nopeasti täytäntöön;
–	unionin säännöstön analyyttisen tarkastelun saattaminen onnistuneesti päätökseen Pohjois-Makedonian osalta vuoden 2023 lopussa; kehottaa aloittamaan neuvottelujen seuraavan vaiheen viipymättä; kehottaa Pohjois-Makedonian hallitusta työskentelemään rakentavasti naapurimaiden kanssa jäljellä olevien esteiden poistamiseksi liittymisneuvottelujen etenemiseltä;
–	EU:n ja sen Länsi-Balkanin kumppaneiden välisen YUTP-vuoropuhelun jatkaminen onnistuneesti ja näiden kumppanuuksien merkitys rauhan ja turvallisuuden kannalta; muistuttaa, että EU:n laajentuminen on geostrateginen investointi, joka edellyttää sekä EU:n että laajentumismaiden sitoutumista liittymiseen; muistuttaa tässä yhteydessä jatkuvasta tarpeesta tehdä oikeusvaltioperiaatetta, perusoikeuksia ja julkishallintoa koskevia uudistuksia, sekä mukautua YUTP:hen, myös pakotteiden osalta;
–	päätös avata liittymisneuvottelut Ukrainan ja Moldovan kanssa; on tyytyväinen siihen, että Moldovan mukautumisaste YUTP:n alalla on noussut huomattavasti, sillä vuonna 2022 se oli 54 prosenttia ja vuonna 2024 jo 86 prosenttia; kehottaa nopeuttamaan unionin säännöstön analyyttista tarkastelua ja järjestämään tähän liittyvät hallitustenväliset konferenssit oikea-aikaisesti;
–	Armenian ja Azerbaidžanin käynnissä olevat pyrkimykset suhteidensa normalisointiin; kannustaa niitä allekirjoittamaan viipymättä kattavan rauhansopimuksen;
3.	tuomitsee erityisesti seuraavat seikat:
–	meneillään oleva Venäjän hyökkäyssota Ukrainaa vastaan ja Venäjän lisääntyvät iskut siviilikohteisiin ja siviili-infrastruktuuriin Ukrainassa; vaatii Venäjää ja sen sijaisjoukkoja lopettamaan kaikki sotilaalliset toimet ja Venäjän johtoa vetämään pois välittömästi ja ehdoitta joukkonsa Ukrainasta ja kaikista muista maista, jonka alueen tai sen osia se miehittää laittomasti;
–	Aljaksandr Lukašenkan laittoman hallinnon rooli luovutettaessa Valko-Venäjän itsemääräämisoikeus tosiasiallisesti Venäjälle, jotta se voi säilyttää otteensa Valko-Venäjästä;
–	Venäjän federaation, sen toimielinten ja sijaistoimijoiden lisääntyvä vihamielinen toiminta, sekaantuminen ja hybridisodankäynti, joiden tarkoituksena on heikentää ja horjuttaa Moldovan tasavallan demokraattista vakautta ja suvereniteettia;
–	Hamasin Israelissa 7. lokakuuta 2023 tekemät raa’at ja summittaiset terrori-iskut ja niiden seurauksena Gazassa syntynyt konflikti, jolla on suhteeton vaikutus siviileihin ja joka on aiheuttanut katastrofaalisen humanitaarisen tilanteen;
–	Iran ei edelleenkään noudata Iranin ydinsopimuksen mukaisia oikeudellisia valvontasitoumuksiaan ja sen ydinohjelma on niin pitkälle viety, ettei sille ole minkäänlaista uskottavaa siviilioikeudellista perustetta;
–	EU-kansalaisten perusteettomat pidätykset Iranissa; kehottaa varapuheenjohtajaa / korkeaa edustajaa tekemään kaikkensa näiden kansalaisten vapauttamiseksi ja Iranin harjoittaman panttivankidiplomatian lopettamiseksi;
–	äskettäin hyväksytty laki ”hyveiden edistämisestä ja paheen estämisestä” Afganistanissa sekä ihmisoikeuksien ja perusvapauksien järjestelmällinen loukkaaminen, erityisesti šarian äärimmäinen tulkinta, joka vie naisilta mahdollisuuden julkiseen elämään, kieltää heitä työskentelemästä ja estää heitä saamasta terveydenhuoltoa, ellei miespuolinen sukulainen toimi heidän kaitsijanaan, sekä käymästä koulua kuudetta luokkaa pidemmälle; vaatii Afganistanin valtaapitäviä viranomaisia poistamaan kaikki naisiin kohdistuvat sukupuoleen perustuvat rajoitukset ja korostaa, että tämän on oltava keskeinen edellytys kansainvälisen yhteisön mahdolliselle yhteistyölle talebanin kanssa; pitää välttämättömänä jatkaa yhteydenpitoa talebaniin tiukoin ehdoin ja käyttäen perusteena niitä viittä kriteeriä, jotka neuvosto on asettanut yhteydenpidolle valtaapitävien viranomaisten kanssa, ja vaatii, että näihin tyttöjen ja naisten oikeuksien vakaviin loukkauksiin syyllistyneet saatetaan vastuuseen, myös määräämällä rajoittavia toimenpiteitä;
–	yhä laajemmalle ulottuva ja entistä intensiivisempi Kiinan hallituksen alusten ja ilma-alusten toiminta, jonka Kiinan naapurit kokevat uhkaavaksi; tuomitsee hallinnon johtaman pakkotyöjärjestelmän ja Kiinan rikokset ihmisyyttä vastaan Xinjiangissa;
–	Sahelin keskiosan sotilashallintojen Burkina Fasossa, Malissa ja Nigerissä tekemä päätös vetäytyä Länsi-Afrikan valtioiden talousyhteisöstä (ECOWAS), minkä vuoksi ECOWAS on ajautumassa syvään poliittiseen kriisiin; panee merkille, että Euroopan unionin YTPP-operaatio Nigerissä (EUCAP Sahel Niger) on käytännössä lakkautettu ja että Euroopan unionin Malin koulutusoperaatiota (EUTM) ei jatketa;
–	Daniel Ortegan ja Rosario Murillon autoritaarinen hallinto ja se, että he heikentävät järjestelmällisesti Nicaraguan demokratian rakenteita; muistuttaa, että Nicaraguan hallinnolla on vahvat siteet muihin autokratioihin, kuten Iraniin, Venezuelaan ja Kuubaan; tuomitsee jyrkästi Kuuban hallinnon järjestelmälliset ihmisoikeusloukkaukset ja -rikkomukset; tuomitsee jyrkästi ja torjuu täysin Venezuelan hallinnon masinoiman vaalivilpin ja vaatii Maduron hallitusta lopettamaan sortopolitiikan ja hyökkäykset kansalaisyhteiskuntaa ja oppositiota vastaan;
4.	yhtyy seuraaviin näkemyksiin:
–	suhteita Turkkiin on parannettava; panee tyytyväisenä merkille jännitteiden osittaisen lieventymisen itäisellä Välimerellä ja Egeanmerellä; on edelleen huolissaan siitä, että Turkin ulkopolitiikka on yhä ristiriidassa EU:n YUTP:n painopisteiden kanssa;
–	EU:n ja Turkin hallituksen on kiireellisesti edettävä kohti keskinäistä pohdintaa, joka johtaa molempia osapuolia hyödyttävään, dynaamisempaan ja strategisempaan kumppanuuteen, kun otetaan huomioon Turkin keskeinen rooli alueella ja sen merkitys Naton liittolaisena;
–	Turkki ei ponnistele riittävän päättäväisesti noudattaakseen EU:n yhteistä ulko- ja turvallisuuspolitiikkaa, mukaan lukien pakotteet ja pakotteiden kiertämisen torjunta, ja huomioidakseen sen, että Turkin on tehtävä tiivistä yhteistyötä EU:n pakotelähettilään kanssa; pitää valitettavana, että Turkin presidentti on mitä tuomittavimmalla tavalla ilmaissut solidaarisuutta ja tukenut julkisesti terroristijärjestö Hamasia;
–	Turkille osoitettu kehotus pyrkiä jyräävän ja aggressiivisen lähestymistavan asemesta rakentavaan lähestymistapaan naapurustossaan;
–	ulkomaisen vaikuttamisen avoimuutta koskeva laki, perhearvoja ja alaikäisten suojelua koskeva laki sekä Georgian vaalilakiin tehdyt muutokset ovat ristiriidassa EU:n arvojen ja demokraattisten periaatteiden kanssa; muistuttaa, että Georgian EU:hun liittymistä koskevaa hakemusta arvioidaan maan omien ansioiden ja sen EU-jäsenyyttä koskevien Kööpenhaminan arviointiperusteiden täyttämisessä saavuttaman edistymisen perusteella;
–	huoli Venäjän ja Kiinan Keski-Aasiassa harjoittamasta painostuksesta ja tarve lisätä EU:n läsnäoloa Keski-Aasiassa vastauksena tähän; korostaa EU:n etua taloussuhteiden lujittamisessa ja poliittisten suhteiden tiivistämisessä Keski-Aasian maiden kanssa osaksi siksi, että voitaisiin puuttua Venäjään ja Valko-Venäjään kohdistuvien pakotteiden kiertämiseen;
–	arktisella alueella on geostrategista merkitystä, kun kyse on mahdollisten merireittien laajentamisesta, luonnonvarojen saatavuudesta, ilmastonsuojelusta, alueellisista vaatimuksista muun muassa Venäjän sotilaallisen laajentumisen vuoksi pohjoisimmilla alueilla sekä merenkulun vapaudesta ja turvallisuudesta;
II. YUTP:n tavoitteet vuonna 2025
5.	täsmentää seuraavassa osassa parlamentin YUTP-tavoitteita vuonna 2025 ja täydentää siten varapuheenjohtajan / korkean edustajan vuotuisessa YUTP-selvityksessä esitettyjä näkemyksiä;
Venäjän Ukrainaa vastaan käymän hyökkäyssodan maailmanlaajuisiin seurauksiin puuttuminen
6.	toteaa, että autokraattiset toimijat eri puolilla maailmaa seuraavat tiiviisti EU:n vastausta Venäjän Ukrainaa vastaan käymään hyökkäyssotaan ja että sillä on ratkaiseva vaikutus niiden käyttäytymiseen kansainvälisellä näyttämöllä;
7.	kehottaa Ukrainaa jatkamaan etenemistään kohti EU-jäsenyyttä käyttämällä kaikkia resursseja, jotka on asetettu sen käyttöön osana Ukrainan tukivälinettä, sekä varmistamaan, että kansalaisyhteiskunta on mielekkäällä tavalla osallisena sen täytäntöönpano- ja seurantavaiheissa;
8.	kehottaa EU:ta ja sen jäsenvaltioita antamaan humanitaarista apua, sotilaallista tukea, taloudellista ja rahoitusapua sekä poliittista tukea kaikin mahdollisin tavoin, jotta Venäjän hyökkäyssota saadaan lopullisesti päättymään Ukrainan voittoon ja jotta Ukrainalle voidaan antaa mahdollisuus vapauttaa kaikki kansalaisensa ja saada alueensa jälleen täysin määräysvaltaansa sen kansainvälisesti tunnustettujen rajojen mukaisesti; korostaa erityisesti, että Ukrainalle on kiireellisesti tarjottava lisää ilmapuolustusvalmiuksia, jotta se voi puolustaa kriittistä energiainfrastruktuuriaan ennen tulevaa talvea, ja kehottaa jäsenvaltioita poistamaan välittömästi rajoitukset, jotka koskevat Ukrainaan toimitettujen länsimaisten asejärjestelmien käyttöä Venäjän alueella sijaitsevia oikeutettuja sotilaskohteita vastaan;
9.	kehottaa EU:ta ja jäsenvaltioita vahvistamaan tähän mennessä hyväksyttyjen 14 pakotepaketin toimivuutta ja hyväksymään uusia heti, kun tarvetta ilmenee; kehottaa tekemään tehokasta yhteistyötä samanmielisten kumppaneiden kanssa kaikkialla maailmassa Venäjään kohdistuvan painostuksen lisäämiseksi;
10.	tukee horjumatta Ukrainan presidentin Zelenskyin esittämää kymmenkohtaista rauhansuunnitelmaa ja muistuttaa, että kaikkien aloitteiden, joilla pyritään lopettamaan Venäjän hyökkäyssota, on perustuttava Ukrainan panokseen ja viime kädessä Ukrainan kansan on hyväksyttävä ne;
11.	toteaa jälleen, että Ukraina on hyökkäyksen uhri ja sillä on YK:n peruskirjan 51 artiklan mukainen legitiimi oikeus puolustautumiseen; kehottaa varapuheenjohtajaa / korkeaa edustajaa, komissiota, neuvostoa ja asianomaisia jäsenvaltioita mahdollistamaan tehokkaat Ukrainan vastatoimet Venäjää vastaan; muistuttaa, että Venäjä on rikkonut kansainvälistä oikeutta ja että Venäjän jäädytettyjen varojen takavarikointi kokonaisuudessaan on asianmukainen toimi pyrittäessä samaan Venäjä noudattamaan velvoitettaan kansainvälisen oikeuden noudattamiseen ja korvaamaan Ukrainalle ja muille vahinkoa kärsineille osapuolille Venäjän hyökkäyssodan aiheuttamat menetykset;
12.	korostaa, että EU:n ja sen jäsenvaltioiden on kiireesti pyrittävä perustamaan kansainvälinen erityistuomioistuin, jotta voidaan nostaa syytteitä Venäjän federaation poliittisen ja sotilasjohdon ja sen liittolaisten Ukrainaa vastaan tekemästä hyökkäysrikoksesta;
13.	antaa tunnustusta komission ehdotukselle perustaa 35 miljardin euron arvoinen Ukrainan lainayhteistyömekanismi, jolla vastataan parlamentin kehotukseen ja joka perustuu neuvoston päätökseen ohjata pysäytetyistä Venäjän valtion varoista saatavat ylimääräiset tuotot Ukrainan avustusrahastoon ja Ukrainan tukivälineeseen sekä G7-maiden päätökseen tarjota Ukrainalle 50 miljardin Yhdysvaltain dollarin laina, jonka vakuutena ovat Venäjän valtion pysäytetyt varat;
14.	muistuttaa, että Moldovan tasavallan turvallisuus liittyy erottamattomasti Ukrainan turvallisuuteen, ja pitää Moldovan tasavaltaa eurooppalaisen elämäntavan toisena linnakkeena; katsoo, että Ukrainan ja Moldovan liittyminen EU:hun olisi geostrateginen panostus yhtenäiseen ja vahvaan Eurooppaan; kannustaa varapuheenjohtajaa / korkeaa edustajaa vahvistamaan YUTP-kumppanuutta Ukrainan ja Moldovan kanssa konkreettisin toimin ja erityisesti sellaisten toimien avulla, joilla varmistetaan molempien maiden valtiollisten rajojen loukkaamattomuus;
Konfliktin ratkaiseminen ja rauhan tukeminen Lähi-idässä
15.	tunnustaa Israelin oikeuden puolustautumiseen, sellaisena kuin se on vahvistettu ja sellaisena kuin sitä on rajoitettu kansainvälisessä oikeudessa; kehottaa vapauttamaan välittömästi ja ehdoitta kaikki panttivangit ja aloittamaan välittömän ja pysyvän tulitauon, jotta voidaan puuttua laajamittaisen nälänhädän vaaraan ja terveysepidemian puhkeamiseen Gazan alueella; muistuttaa, että Israelilla on myös velvollisuus suojella siviiliväestöä ja että sotilasoperaatioiden on oltava oikeasuhteisia ja niissä on noudatettava kansainvälistä humanitaarista oikeutta;
16.	muistuttaa tukevansa horjumattomasti kahden valtion neuvotteluratkaisua, joka perustuu vuoden 1967 rajoihin ja kahteen suvereeniin demokraattiseen valtioon, jotka ovat rauhanomaisia naapureita ja joiden yhteinen pääkaupunki on Jerusalem; tuomitsee sen, että Israel asuttaa laittomasti ja kiihtyvässä tahdissa palestiinalaisille kuuluvia maa-alueita, mikä on kansainvälisen oikeuden loukkaus; on huolissaan Israelin joukkojen ja siirtokuntien ääriryhmien harjoittaman väkivallan lisääntymisestä Länsirannalla ja Itä-Jerusalemissa; ilmaisee tukensa Yhdysvaltojen presidentin Bidenin kolmivaiheiselle rauhansuunnitelmalle ja pitää valitettavana, että molemmat osapuolet eivät ole halukkaita varmistamaan sen täytäntöönpanoa; pitää lisäksi valitettavana, että viimeisimmillä rauhanneuvottelukierroksilla ei saatu aikaan konkreettisia tuloksia;
17.	ilmaisee huolensa tilanteen kiihtyvästä kärjistymisestä Lähi-idässä sekä Iranin hallinnon ja sen valtiosta riippumattomien toimijoiden verkoston epävakauttavasta roolista alueella; kehottaa kaikkia osapuolia osoittamaan mahdollisimman suurta pidättyvyyttä, sitoutumaan jännitteiden lieventämiseen ja välttämään tilanteen kärjistymistä entisestään, koska alueellista konfliktia on vältettävä kaikin keinoin; kehottaa varapuheenjohtajaa / korkeaa edustajaa ja jäsenvaltioita jatkamaan ja tehostamaan diplomaattisia toimiaan kansainvälisten kumppaneiden, myös Persianlahden maiden, kanssa ja kannustamaan pikaiseen jännitteiden liennyttämiseen ja merkitykselliseen vuoropuheluun;
18.	suhtautuu myönteisesti EU:n päätökseen jatkaa Iranille asetettuja pakotteita heinäkuuhun 2025 asti määräämällä Iranille seuraamuksia muun muassa miehittämättömien droonien ja ohjusten tuotannosta ja toimittamisesta Venäjälle ja laajemmalle Lähi-idän alueelle; huomauttaa, että yksi pakotemahdollisuus, jota ei ole vielä täysin hyödynnetty, on teknologian siirron tiukempi rajoittaminen sellaisten tuotteiden viennin osalta, joita ei ole luokiteltu kaksikäyttötuotteiksi; muistuttaa, että Euroopan parlamentti on kehottanut lisäämään Hizbollahin ja Iranin islamilaisen vallankumouskaartin (IRGC) terroristijärjestöjä koskevaan EU:n luetteloon;
19.	korostaa Iranin ja islamilaisen vallankumouskaartin, sen sijaisjoukkojen, kuten huthien, Irakin ja Syyrian puolisotilaallisten joukkojen sekä EU:n terroristiluettelossa olevien järjestöjen, kuten Hamasin ja Hizbollahin sotilaallisen siiven, vahvoja yhteyksiä; kehottaa neuvostoa ja varapuheenjohtajaa / korkeaa edustajaa lisäämään koko Hizbollahin terroristijärjestöjä koskevaan EU:n luetteloon; pitää valitettavina Hizbollahin Israelia vastaan tekemiä iskuja, jotka ovat johtaneet Israelin maahyökkäykseen Libanonissa; on syvästi huolissaan Libanonin tilanteesta ja muistuttaa, että vihollisuudet on lopetettava mahdollisimman pian, jotta sinisen linjan varrelle saadaan aikaan diplomaattinen ratkaisu, joka on YK:n turvallisuusneuvoston päätöslauselman 1701 mukainen ainoa keino lievittää jännitteitä ja vakauttaa Israelin ja Libanonin välinen raja kestävällä tavalla;
20.	yhtyy tavoitteeseen estää kaikin keinoin Irania hankkimasta ydinaseita; huomauttaa kuitenkin, että Iranin vallanpitäjät ovat selvästi hylänneet Iranin ydinsopimuksen elvyttämisen ja samalla lisänneet ydinasevalmiuksiaan; pitää valitettavana, että tällä hetkellä ei ole olemassa strategiaa, jolla Iran saataisiin pidättäytymään sotilaallisten ydinvalmiuksien rakentamisesta, eikä toimintasuunnitelmaa sen varalta, että Iran ylittää ydinasekynnyksen; kehottaa varapuheenjohtajaa / korkeaa edustajaa esittämään Irania koskevan tarkistetun strategian;
21.	korostaa, että EU:n on lisättävä tosiasiallista läsnäoloaan alueella kaikin käytettävissään olevin keinoin, ja kehottaa varapuheenjohtajaa / korkeaa edustajaa asettamaan tämän painopisteeksi toimikaudellaan ja tulevassa monivuotisessa rahoituskehyksessä;
Kannustaminen yhteistyöhön samanmielisten kumppanien kanssa
22.	korostaa, että maailmasta on tulossa moninapaisempi ja vähemmän monenvälinen; korostaa, että monenvälisiä foorumeja, joista tärkeimpiä ovat Yhdistyneet kansakunnat ja sen järjestöt, olisi pidettävä EU:n valitsemana yhteistyömuotona; tuo tässä yhteydessä esiin huolensa rajattujen yhteistyömuotojen kasvavasta merkityksestä, mikä on osoitus kilpailun lisääntymisestä; panee samalla merkille, että kansainvälisiä instituutioita ja normeja välineellistetään yhä enemmän; korostaa, että tämä suuntaus asettaa EU:n arkaluonteiseen asemaan, jossa on punnittava tarvetta vedota laajaan ja osallistavaan monenvälisyyden käsitteeseen samalla kun asetetaan etusijalle yhteistyö valikoitujen samanmielisten kumppanien kanssa;
23.	korostaa tässä yhteydessä, että EU:n geopoliittiselle toimintaympäristölle on edelleen ominaista suuri epävarmuus ja siirtymä yhteistyöstä kilpailuun; panee huolestuneena merkille, että vuorovaikutusta kaikissa eri muodoissaan käytetään aseena, ja toteaa, että tämä suuntaus heikentää kansainvälistä yhteistyötä aikana, jolloin maailmanlaajuisten muutosten on tapahduttava entistä nopeammin, jotta maailmanlaajuisiin haasteisiin voidaan vastata tehokkaasti; muistuttaa, että EU:lla ei ole varaa kääntyä sisäänpäin ja että sen on pysyttävä avoimena ja aktiivisena toimijana maailmassa;
24.	muistuttaa, että vahva ja rakentava kumppanuus Yhdistyneen kuningaskunnan kanssa on tärkeää; pitää myönteisenä, että Yhdistyneen kuningaskunnan uusi hallitus on antanut taas pontta pohtia EU:n kanssa mahdollisuuksia läheisempään ulkopolitiikkaan ja turvallisuusyhteistyöhön, mikä toisi lisäarvoa sekä EU:lle että Yhdistyneelle kuningaskunnalle; pyytää, että parlamentti otetaan asianmukaisesti mukaan näihin pohdintoihin ja pidetään informoituna niistä;
25.	muistuttaa, että transatlanttiset suhteet ovat edelleen EU:n ja sen jäsenvaltioiden tärkein ja strategisin suhde, mitä on korostanut se, kuinka yhtenäisenä ja vahvana kumppanuus on näyttäytynyt Venäjän hyökättyä Ukrainaan; korostaa, että vahvat transatlanttiset suhteet ovat edelleen välttämättömiä kumppaneiden turvallisuuden kannalta Atlantin molemmin puolin; kehottaa komissiota edistämään tiiviimpiä suhteita keskeisiin kumppaneihin sekä Yhdysvalloissa että Kanadassa, jotta voidaan vastata yhteisiin arvoihin, etuihin, turvallisuuteen ja vaurauteen vaikuttaviin maailmanlaajuisiin haasteisiin;
26.	pitää myönteisenä tiiviitä suhteita EU:n ulkopuolisiin länsieurooppalaisiin maihin ja erityisesti erinomaista yhteistyötä tietyillä EU:n ulkoisen toiminnan aloilla; kehottaa komissiota modernisoimaan ja syventämään EU:n ja Sveitsin kahdenvälisiä suhteita; korostaa, että on tärkeää edistää entistä vahvempia suhteita Norjaan; kehottaa allekirjoittamaan nopeasti EU:n sekä Andorran ja San Marinon välisen assosiaatiosopimuksen;
27.	toteaa jälleen, että rauhanomainen, vakaa ja sääntöpohjainen indopasifinen alue on elintärkeä EU:n edun kannalta; kannustaa tätä varten tiivistämään ulko-, turvallisuus- ja puolustuspoliittisia suhteita alueen samanmielisiin kumppaneihin indopasifista aluetta koskevan EU:n yhteistyöstrategian mukaisesti; kannustaa varapuheenjohtajaa / korkeaa edustajaa edistämään EU:n ulkoisen toiminnan näkyvyyttä ja tuloksellisuutta yhdessä indopasifisen alueen kumppaneiden, erityisesti Australian, Uuden-Seelannin, Etelä-Korean ja Japanin, kanssa;
28.	palauttaa tässä yhteydessä mieliin EU:n ja Japanin välisen tiiviin ja kokonaisvaltaisen kumppanuuden, jonka olisi toimittava mallina hedelmälliselle kahdenväliselle kumppanuudelle, joka mahdollistaa tehokkaan päätöksenteon monenvälisissä yhteyksissä; panee merkille, että EU ja Japani juhlistavat 50 vuotta kestäneitä diplomaattisia suhteitaan vuonna 2024, ja korostaa voimakkaasti, että on EU:n etujen mukaista syventää ja laajentaa tätä kumppanuutta kahdenvälisesti seuraavien 50 vuoden aikana; toteaa, että EU:n ja Japanin talouskumppanuussopimuksella ja EU:n ja Japanin strategisella kumppanuussopimuksella on keskeinen rooli niiden suhteissa geopoliittisten mullistusten aikana; kannustaa molempia osapuolia osoittamaan tarvittavaa poliittista tahtoa ratifioida strateginen kumppanuussopimus, erityisesti niitä EU:n jäsenvaltioita, jotka eivät ole vielä tehneet niin;
29.	katsoo, että Kiinan nousu on edelleen yksi 2000-luvun tärkeimmistä geopoliittisista haasteista ja edellyttää moniulotteista vastausta, jonka avulla EU jatkaa yhteistyötään Kiinan kanssa useissa keskeisissä kysymyksissä; kehottaa varapuheenjohtajaa / korkeaa edustajaa ja jäsenvaltioita pitämään yllä diplomaattista vuorovaikutusta ja vahvistamaan EU:n määrätietoista asennetta Kiinaa kohtaan, jotta se kantaisi vastuunsa YK:n turvallisuusneuvoston pysyvänä jäsenenä;
30.	toteaa jälleen, että Taiwan on EU:n keskeinen kumppani ja demokraattinen liittolainen indopasifisella alueella; on tietoinen Taiwanin merkityksestä globaalien toimitusketjujen turvaamisessa, erityisesti huipputekniikan alalla, ja kehottaa EU:ta ja sen jäsenvaltioita tiivistämään yhteistyötään Taiwanin kanssa; kehottaa EU:ta ja sen jäsenvaltioita varmistamaan selkeällä ja johdonmukaisella viestillä, että mitään pyrkimyksiä muuttaa yksipuolisesti Taiwaninsalmen nykytilannetta, erityisesti voimakeinoin tai pakottamalla, ei voida hyväksyä ja että ne tulevat kalliiksi; korostaa, että Kiinan aluevaatimuksilla ei ole perusteita kansainvälisessä oikeudessa; tuomitsee lisäksi sen, että Kiina estää Taiwanin osallistumisen monenvälisiin järjestöihin; kehottaa komissiota ja jäsenvaltioita tukemaan Taiwanin merkityksellistä osallistumista asiaankuuluviin kansainvälisiin instituutioihin;
31.	muistuttaa, että Kaakkois-Aasian maiden liitto (ASEAN) on ratkaiseva kumppani sääntöpohjaisen kansainvälisen järjestyksen vahvistamisessa; tukee ASEANin pyrkimyksiä saattaa päätökseen Kiinan kanssa käytävät neuvottelut Etelä-Kiinan merellä sovellettavista tehokkaista ja todellisista käytännesäännöistä; kannustaa EU:ta tehostamaan yhteistyötä ASEANin kanssa ja pyrkimään kattavaan strategiseen kumppanuuteen;
32.	panee merkille, että geopoliittiset haasteet ovat vahvistaneet EU:n ja Intian yhteistä etua turvallisuuden, vaurauden ja kestävän kehityksen varmistamisessa; kehottaa järjestämään Intian ja EU:n huippukokouksen, jotta kahdenväliset suhteet voidaan pitää asialistan kärjessä;
33.	kehottaa varapuheenjohtajaa / korkeaa edustajaa ja jäsenvaltioita keskittymään kahdenvälisiin suhteisiin samanmielisten kumppaneiden kanssa Afrikassa – näitä ovat muun muassa Ghana, Kenia ja Senegal – ottaen huomioon yhteiset tarpeet ja edut todellisten ja tasapainoisten kumppanuuksien edistämiseksi; katsoo, että ”enemmällä enemmän” -periaate olisi sisällytettävä kaikilta osin suhteisiin EU:n ulkopuolisten maiden kanssa, jolloin EU kehittää vahvempia kumppanuuksia niiden maiden kanssa, jotka noudattavat YUTP:n ja yhteisen turvallisuus- ja puolustuspolitiikan (YTPP) periaatteita sekä EU:n perusarvoja; kehottaa EU:ta vastaamaan kumppanimaiden odotuksiin ja tekemään nopeasti poliittisia sopimuksia niiden kanssa, jotta voidaan näyttää, että EU on keskeinen ja strateginen kumppani, ja osoittaa, että sääntöpohjainen kansainvälinen järjestelmä voi vastata nykyisiin haasteisiin;
34.	korostaa tarvetta tehostaa edelleen EU:n yhteistyötä Latinalaisen Amerikan samanmielisten maiden kanssa, erityisesti kun otetaan huomioon Kiinan ja Venäjän kasvava vaikutusvalta Latinalaisessa Amerikassa ja Karibian alueella; kehottaa jäsenvaltioita ja Euroopan ulkosuhdehallintoa (EUH) jatkamaan ennakoivaa diplomatiaa alueella painottaen voimakkaasti monenvälisen maailmanjärjestyksen, kansainvälisen oikeuden sekä demokratian ja ihmisoikeuksien kunnioittamista;
35.	kehottaa varapuheenjohtajaa / korkeaa edustajaa asettamaan työskentelyn samanmielisten demokratioiden kanssa toimikautensa ensisijaiseksi tavoitteeksi ja vakiinnuttamaan yhteistyö ja keskinäinen kuuleminen demokraattisten samanmielisten kumppaneiden kanssa, jotta voidaan parantaa yhteistä valmiutta ja kriisinhallintaresurssien saatavuutta;
36.	uskoo samanaikaisesti, että on tärkeää rakentaa uusia liittoutumia muun muassa naapurustossamme sijaitsevien maiden kanssa sekä globaalissa etelässä, ottaen huomioon yhteiset tarpeet ja edut todellisten ja tasapainoisten kumppanuuksien edistämiseksi;
EU:n ulkopuolella harjoitettavan toiminnan edistäminen
37.	korostaa varapuheenjohtajan / korkean edustajan roolia sillanrakentajana YUTP:n ja EU:n ulkosuhteiden välillä, jotta varmistetaan EU:n ulkoisen toiminnan korkeimman tason koordinointi ja johdonmukaisuus; pitää kuitenkin valitettavana, että joissakin tapauksissa EU:n ulkoiseen edustukseen liittyy epäselvyyttä; korostaa tarvetta määritellä selkeästi varapuheenjohtajan / korkean edustajan, komission puheenjohtajan ja Eurooppa-neuvoston puheenjohtajan toimivalta EU:n ulkoisen toiminnan ja edustuksen suhteen;
38.	kehottaa vahvistamaan EUH:ta – sekä sen päätoimipaikkaa että EU:n edustustoja – tarjoamalla asianmukaiset taloudelliset ja henkilöresurssit, jotta EU voi paremmin valmistautua nykyisiin ja uusiin maailmanlaajuisiin haasteisiin; kehottaa varapuheenjohtajaa / korkeaa edustajaa esittämään pikaisesti ehdotuksia EU:n ulkoisen toiminnan tulevasta operatiivisesta rakenteesta;
39.	kehottaa komissiota käyttämään Global Gateway -strategiaa tehokkaasti ja nopeasti kestävänä vaihtoehtona Kiinan uusi silkkitie -aloitteelle ja välineenä, jolla lisätään EU:n läsnäoloa ja näkyvyyttä kaikkialla maailmassa;
40.	muistuttaa, että parlamentilla on olennainen rooli YUTP:ssä ja se antaa siihen erityisen panoksen parlamentaarisen diplomatian sekä erilaisten välineidensä, kanaviensa ja yhteyksiensä ansiosta;
41.	kehottaa kehittämään edelleen EU:n ennaltaehkäisevää diplomatiaa, mukaan lukien rauhanvälitys ja vuoropuhelu, ennakoivana ulkopolitiikan välineenä; kehottaa EUH:ta hyödyntämään saatuja kokemuksia;
42.	vahvistaa EU:n erityisedustajien roolin heidän edistäessään EU:n toimintapolitiikkoja ja intressejä tietyillä alueilla ja tietyissä maissa ja toteaa, että he ovat tärkeässä asemassa kehitettäessä vahvempaa ja tehokkaampaa YUTP:ta, sillä heidän ansiostaan EU on aktiivisesti poliittisesti läsnä keskeisissä maissa ja alueilla ja he antavat EU:lle ja sen harjoittamalle politiikalle ”äänen” ja ”kasvot”;
43.	korostaa EU:n ulkomailla toteuttamia operaatioita siltä kannalta, että niiden avulla edistetään rauhaa, turvallisuutta ja edistystä Euroopassa ja maailmassa; kehottaa komission varapuheenjohtajaa / unionin ulkoasioiden ja turvallisuuspolitiikan korkeaa edustajaa
–	tekemään yhteistyötä Bosnia ja Hertsegovinan, Kosovon, Naton ja muiden asiaankuuluvien kumppaneiden kanssa, jotta vuodesta 2026 alkaen vahvat poliisivoimat voisivat hoitaa kaikki Bosnia ja Hertsegovinan ja Kosovon sisäiseen turvallisuuteen liittyvät keskeiset tehtävät, ja valmistelemaan ehdotuksia YUTP-operaatioista, jotka on tarpeen käynnistää vuonna 2025 käyttäen EU:n nopeaa toimintakykyä (RDC) ennaltaehkäisevänä sotilaallisena tukena; muistuttaa, että näiden toimenpiteiden menot, mukaan lukien RDC:n valmiustilassa pitämisestä aiheutuvat menot, olisi rahoitettava EU:n talousarviosta;
[bookmark: _GoBack]–	tekemään yhteistyötä Kyproksen, Turkin, Yhdistyneen kuningaskunnan ja YK:n kanssa konkreettisten toimenpiteiden toteuttamiseksi Kyproksen puskurivyöhykkeen demilitarisoimiseksi ja saaren turvallisuuden parantamiseksi niin Kyproksen kreikkalaisen yhteisön kuin Kyproksen turkkilaisen yhteisönkin kannalta;
–	ilmaisemaan uudelleen tukensa sille työlle, jota palestiinalaisalueilla toteutettava Euroopan unionin poliisioperaatio ja Rafahissa toteutettava EU:n rajavalvonnan avustusoperaatio tekevät parhaillaan Palestiinan viranomaisten turvallisuus- ja oikeusalan uudistuksen ja yhdennetyn rajaturvallisuuden edistämiseksi;
44.	kehottaa varapuheenjohtajaa / korkeaa edustajaa hyödyntämään onnistuneista evakuointitoimista Sudanissa ja tehostetusta konsuliviranomaisten antamasta suojelusta saatuja esimerkkejä ja tekemään työtä sen eteen, että ulkomailla olevia EU:n kansalaisia varten luodaan kattava suojajärjestelmä;
III. Seuraava monivuotinen rahoituskehys ja sen parlamentaarinen valvonta
45.	katsoo, että EU:n ulkoiseen toimintaan kohdistuvaa institutionaalista parlamentaarista valvontaa on vahvistettava, myös siten, että luottamuksellisia tietoja on saatavilla säännöllisesti ja oikea-aikaisesti ja kuitenkin turvallisuudesta tinkimättä;
46.	korostaa, että Euroopan parlamentti hoitaa budjettitehtäväänsä yhdessä neuvoston kanssa YUTP:n alalla, joka käsittää myös YTPP:n; muistuttaa, että parlamentti huolehtii myös näiden politiikkojen poliittisesta valvonnasta ja kyseisiin politiikkoihin liittyvästä kuulemisesta SEU-sopimuksen 36 artiklan mukaisesti;
47.	muistuttaa, että kaikki YUTP:n ja YTPP:n menot olisi rahoitettava EU:n talousarviosta, ellei neuvosto tapauskohtaisesti toisin päätä tai jos menot koskevat toimia, joilla on sotilaallista merkitystä tai merkitystä puolustuksen alalla; toteaa, että neuvoston tehtävänä on määrittää, onko EU:n ulkopuolella harjoitettavassa toiminnassa kyse toimesta, jolla on sotilaallista merkitystä tai merkitystä puolustuksen alalla; korostaa, että kaikissa muissa YUTP:n tai YTPP:n menoja aiheuttavissa tapauksissa neuvoston olisi harkittava niiden ottamista menoina EU:n talousarvioon;
48.	korostaa, että YUTP:tä tai YTPP:tä koskevat päätökset, joista aiheutuu menoja, ovat näiden politiikkojen osalta aina perusvalintoja; kehottaa varapuheenjohtajaa / korkeaa edustajaa kuulemaan Euroopan parlamenttia ennen kuin hän tekee tällaisia YUTP:tä tai YTPP:tä koskevia päätösehdotuksia;
49.	muistuttaa, että Euroopan parlamentille kuuluva talousarviotehtävän hoitaminen liittyy erottamattomasti sille osoitettuun tehtävään huolehtia poliittisesta valvonnasta ja antaa neuvoja; muistuttaa, että SEU-sopimuksen 36 artiklassa vahvistetaan erityinen suhde varapuheenjohtajan / korkean edustajan ja Euroopan parlamentin välille, mikä on edellytys sille, että parlamentti voi hoitaa näitä tehtäviä, ja että varapuheenjohtajan / korkean edustajan olisi tuettava parlamenttia tässä asiassa;
50.	kehottaa komissiota esittämään seuraavaa monivuotista rahoituskehystä koskevat ehdotuksensa vuoden 2025 alkupuoliskolla, jotta ohjelmista käytäviä neuvotteluja varten jää riittävästi aikaa; korostaa, että sekä naapuruus-, kehitys- ja kansainvälisen yhteistyön välineessä että liittymistä valmistelevassa tukivälineessä tarvitaan yksityiskohtaisempaa budjettinimikkeistöä, jonka avulla budjettivallan käyttäjä voi asettaa poliittiset ja maantieteelliset painopisteet vuotuisen talousarviomenettelyn puitteissa;
51.	korostaa, että jokainen edellä mainittu asia edellyttää toimeenpanovallan käyttäjältä asianmukaista vastausta; kehottaa varapuheenjohtajaa / korkeaa edustajaa vastaamaan nopeasti ja kirjallisesti parlamentin kehotuksiin, pyyntöihin ja huolenaiheisiin; katsoo, että valiokunnassa tai täysistunnossa annetut suulliset lausumat voivat olla riittävä vastaus vain poikkeuksellisissa tai kiireellisissä tapauksissa; korostaa, että nykyisessä haastavassa geopoliittisessa tilanteessa Euroopan parlamentin ja varapuheenjohtajan / korkean edustajan välinen tiivis yhteistyö ja kumppanuus ovat strategisesti tärkeitä; odottaa järjestelmällisempää keskustelua ennen valtuutusten ja YUTP-strategioiden hyväksymistä sekä parempaa tiedonkulkua neuvotteluista ja kansainvälisten sopimusten täytäntöönpanosta sekä yhteisymmärryspöytäkirjoja; odottaa lisäksi, että parlamentti otetaan tehokkaasti mukaan kaikkeen EU:n ulkopolitiikkaan ja toimintaan olennaisena Team Europe -toimijana ja että näin otetaan käyttöön parlamentaarinen diplomatia varapuheenjohtajan / korkean edustajan toimien tukemiseksi;
°
°	°
52.	kehottaa puhemiestä välittämään tämän päätöslauselman Eurooppa-neuvostolle, neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä jäsenvaltioiden hallituksille ja parlamenteille.

Ulkoasiainvaliokunta laatii vuosittain päätöslauselman yhteisen ulko- ja turvallisuuspolitiikan täytäntöönpanosta vastauksena unionin ulkoasioiden ja turvallisuuspolitiikan korkean edustajan selvitykseen Euroopan parlamentille yhteisestä ulko- ja turvallisuuspolitiikasta. Tässä päätöslauselmassa arvioidaan YUTP:n täytäntöönpanoa, ja se on keskeinen osa Euroopan parlamentin panosta EU:n ulkoiseen toimintaan, erityisesti kun otetaan huomioon Euroopan parlamentille Lissabonin sopimuksella annettu vahvistettu valvontaoikeus.

Vuoden 2024 päätöslauselma on ensimmäinen päätöslauselma YUTP:n täytäntöönpanosta tällä vaalikaudella. Näin ollen sen olisi myös toimittava ohjenuorana uuden komission ja korkean edustajan prioriteeteille. Mietinnössä tarkastellaan ensin varapuheenjohtajan / korkean edustajan vuotuista selvitystä yhteisestä ulko- ja turvallisuuspolitiikasta ja sen jälkeen täydennetään sitä parlamentin kannoilla YUTP:n tavoitteista vuonna 2025. Esittelijä on päättänyt keskittyä mietinnössään strategisiin suuntauksiin, jotka määrittävät EU:n yhteisen ulko- ja turvallisuuspolitiikan yleisen suunnan ja joiden vuoksi EU:n on välttämättä määriteltävä etunsa ja otettava käyttöön voimavaroja niiden tavoittelemiseksi. Näihin kuuluvat

1.	Venäjän Ukrainaa vastaan käymän hyökkäyssodan seuraukset
2.	konfliktin ratkaiseminen ja rauhan tukeminen Lähi-idässä
3.	yhteistyö samanmielisten kumppanien kanssa, ja 
4.	EU:n toiminnan näkyvyys ulkomailla.

Mietinnössä käsitellään kutakin näistä periaatteista yksityiskohtaisemmin ja annetaan ohjeita tuleville EU:n toimeenpanoelimille YUTP:n määrittelyä varten. Tulevaisuuteen suuntaavaa parlamentin YUTP-kantaa korostavat viime kädessä myös seuraavaa monivuotista rahoituskehystä ja sen parlamentaarista valvontaa koskevat keskeiset vaatimukset.

